CELEX: 32019D0160
Language: sl
Date: 2019-01-24 00:00:00
Title: Izvedbeni sklep Komisije (EU) 2019/160 z dne 24. januarja 2019 o začasnem odstopanju od pogojev za certificirano seme iz direktiv Sveta 66/401/EGS in 66/402/EGS (notificirano pod dokumentarno številko C(2019) 305) (Besedilo velja za EGP.)

1.2.2019   
               
               
                  SL
               
               
                  Uradni list Evropske unije
               
               
                  L 31/75
               
            
         IZVEDBENI SKLEP KOMISIJE (EU) 2019/160
         z dne 24. januarja 2019
         o začasnem odstopanju od pogojev za certificirano seme iz direktiv Sveta 66/401/EGS in 66/402/EGS
         
            
               (notificirano pod dokumentarno številko C(2019) 305)
            
         
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 66/401/EGS z dne 14. junija 1966 o trženju semen krmnih rastlin (1) ter Direktive Sveta 66/402/EGS z dne 14. junija 1966 o trženju semena žit (2) in zlasti člena 17(1) Direktive,
         ob upoštevanju naslednjega:
         
                     (1)
                  
                  
                     Nenavadno toplo in suho podnebje je leta 2018 na Švedskem povzročilo pomanjkanje talne vode, kar je poškodovalo in oslabilo vegetacijo, to pa je privedlo do nižjih donosov in slabše kakovosti semena.
                  
               
                     (2)
                  
                  
                     Težave z dobavo semena je pospešila tudi velika količina padavin med sezono žetve v letu 2017, zaradi katere je na Švedskem prišlo do pomanjkanja semena za spomladansko setev leta 2018.
                  
               
                     (3)
                  
                  
                     Švedska ima zato zdaj na voljo le omejeno količino semena spomladanskih krmnih rastlin in semena spomladanskih žit iz prejšnje sezone ter ne bo mogla požeti dovolj semena, da bi zadovoljila povpraševanje spomladi leta 2019.
                  
               
                     (4)
                  
                  
                     Druge države članice, ki se v določeni meri prav tako soočajo s podobnimi težavami, lahko švedske potrebe po semenu krijejo samo delno.
                  
               
                     (5)
                  
                  
                     Zaradi navedenih okoliščin je na Švedskem prišlo do začasnih težav pri splošni dobavi semena spomladanskih krmnih rastlin in semena spomladanskih žit, ki naj bi se še nadaljevale. Navedenih težav ni mogoče odpraviti drugače kot tako, da se v Uniji za določeno obdobje in v ustrezni največji dovoljeni količini odobri trženje certificiranega semena spomladanskih krmnih rastlin in certificiranega semena spomladanskih žit, proizvedenih na Švedskem iz certificiranega semena druge množitve.
                  
               
                     (6)
                  
                  
                     Z odstopanjem iz tega sklepa bi se moralo zato pod določenimi pogoji in v skladu z določenimi omejitvami v Uniji odobriti trženje certificiranega semena spomladanskih krmnih rastlin in certificiranega semena spomladanskih žit, proizvedenih na Švedskem iz certificiranega semena druge množitve.
                  
               
                     (7)
                  
                  
                     Glede na informacije, ki jih je Komisiji predložila Švedska, se zdi, da je za odpravo navedenih težav z oskrbo za obdobje, ki se izteče 30. junija 2019, skupno potrebnih 2 525 ton semena spomladanskih krmnih rastlin in 18 240 ton semena spomladanskih žit.
                  
               
                     (8)
                  
                  
                     Odstopanje ne bi smelo vplivati na uporabo drugih pogojev za kategorijo certificiranega semena druge množitve, kot so določeni v direktivah 66/401/EGS in 66/402/EGS.
                  
               
                     (9)
                  
                  
                     Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJI SKLEP:
         
            Člen 1
            
               1.   Za obdobje, ki se izteče 30. junija 2019, se pod pogoji iz odstavkov od 2 do 5 v Uniji dovoli trženje certificiranega semena spomladanskih krmnih rastlin in semena spomladanskih žit, proizvedenih na Švedskem iz certificiranega semena druge množitve.
            
            
               2.   Skupna količina semena, ki se lahko trži v Uniji v skladu s tem sklepom, ne presega 2 525 ton za seme spomladanskih krmnih rastlin in 18 240 ton za seme spomladanskih žit.
            
            
               3.   Seme iz odstavka 1 izpolnjuje zahteve iz Priloge II k Direktivi 66/401/EGS in Priloge II k Direktivi 66/402/EGS v zvezi s pogoji za seme iz kategorije certificiranega semena druge množitve.
            
            
               4.   Brez poseganja v zahteve glede označevanja iz direktiv 66/401/EGS in 66/402/EGS mora biti na uradni nalepki navedena izjava, da zadevno seme spada v kategorijo, ki je nižja od kategorije certificiranega semena druge množitve.
            
            
               5.   Trženje semena iz odstavka 1 se dovoli na podlagi zahtevka za dovoljenje za trženje v skladu s tem sklepom.
            
         
         
            Člen 2
            Država članica Komisijo in druge države članice takoj obvesti o količinah, za katere je izdala dovoljenje za trženje v skladu s tem sklepom.
         
         
            Člen 3
            Ta sklep je naslovljen na države članice.
         
         
            V Bruslju, 24. januarja 2019
            
               
                  Za Komisijo
               
               Vytenis ANDRIUKAITIS
               
                  Član Komisije
               
            
         
         
            (1)  UL 125, 11.7.1966, str. 2298/66.
         
            (2)  UL 125, 11.7.1966, str. 2309/66.